ডাঃ মোঃ আল-আমিন । । অনেকেই মনে করেন পুরুষের চেয়ে মহিলাদের হার্ট এ্যাটাকের ঝুকি কম। কিন্তু করোনারি কেয়ার ইউনিটে গেলে দেখা যায়, সেখানে পুরুষের চেয়ে নারীর সংখ্যা কম নয়। দেখা যায় প্রায় সবার বয়সই পঞ্চাশের উপরে। তবে একথাও সত্য যে পুরুষের হার্ট এ্যাটাক নারীর চেয়ে বেশি হয়। আসলে এ ক্ষেত্রে পুরুষ বা নারী বলে আলাদা কোনো পার্থক্য নেই। উভয়ই সমান ঝুঁকিতে থাকেন। হার্ট এ্যাটাক হওয়ার অনেক কারণ আছে, কিছু কারণ সংশোধনযোগ্য। অর্থাৎ যে সকল কারণে হার্ট এ্যাটাক হচ্ছে, তা দূর করতে পারলে হার্ট এ্যাটাকের ঝুঁকি থাকবে না। আবার কিছু কারন আছে যা সংশোধন করা যায় না। যেমন-বয়স। বয়স তো হৃদরোগের অন্যতম কারণ। বয়স তো আর আটকানো যায় না। ছেলেবেলায় হার্ট এ্যাটাক হওয়ার আশঙ্কা নেই বললেই চলে। তবে ইদানিং বিভিন্ন কারণে ৩০ বছর বয়সের পরেই হার্ট এ্যাটাক হচ্ছে। ৩০ থেকে ৪৫ বছর বয়সের মধ্যে দেখা যায়, নারীর চেয়ে পুরুষেরাই বেশি হার্ট এ্যাটাকে আক্রান্ত হন। পরিসংখ্যানে দেখা গেছে,আনুপাতিকহারে দুজন পুরুষের বিপরীতে একজন নারী আক্রান্ত হচ্ছেন। পুরুষের ক্ষেত্রে ৪৫ বছর বয়স আর নারীর ক্ষেত্রে ৫৫ বছর বয়সের পর হার্ট এ্যাটাকের আশঙ্কা অনেক বেড়ে যায়। নারীর হার্ট এ্যাটাকের ঝুঁকি প্রথম জীবনে পুরুষের চেয়ে কম হলেও তা সারা জীবনের জন্য নয়। বিজ্ঞানীরা গবেষণা করে দেখেছেন, মেনোপজ হওয়ার আগ পর্যন্ত মেয়েদের হৃদরোগের ঝুঁকি কম থাকে, কিন্তু এর পর থেকেই ঝুঁকি ক্রমেই বাড়তে থাকে। যতই বয়স বাড়ে, ততই ঝুঁকি বাড়ে। ঠিক পুরুষের মতোই। বর্তমান গবেষণায় বলা হচ্ছে, নারীর মৃত্যুর বড় কারণ হচ্ছে পুরুষের মতোই হার্ট এ্যাটাক।